Minn mistoqsija parlamentari li saret riċentament, irriżulta li kienu proprju 25 każin li bbenefikaw minn €70,000 f'fondi li jaqgħu taħt l-iskema It-Taħriġ Mużikali taż-Żgħażagħ fil-Każini tal-Banda. Din hija skema li toħroġ fuq bażi annwali minn Aġenzija Żgħażagħ u tagħti lok biex il-każini jibbenefikaw minn fondi li jgħinuhom itejbu t-tagħlim li jagħtu liż-żgħażagħ. Bejn wieħed u ieħor, fl-aħħar sena, kienu 500 żagħżugħ u żagħżugħa li bbenefikaw minn din l-iskema. Ħafna drabi, meta wieħed isemmi każin tal-banda, jiftakar fil-festa, fil-marċi, fil-briju, fl-armar u elf ħaġa oħra. Madankollu, ftit huma dawk li jiftakru li l-każin tal-banda huwa ċentru li jgħallem il-mużika mingħajr flus. Ħafna minn dawk li jiddeċiedu li jitgħallmu l-mużika jkunu żgħażagħ li, għada pitgħada, jaspiraw li jiffurmaw parti mill-banda tar-raħal. Oħrajn mhux talli jispiċċaw idoqqu fil-festa tar-raħal imma jkunu saħansitra msejħa jagħtu s-servizz tagħhom ma' baned oħrajn fil-ħafna festi li jkunu ċċelebrati f'Malta fis-sajf. Il-każini tal-banda jservu ta' benniena għall-mużiċisti futuri. Fid-dawl ta' dan kollu, din il-gazzetta għamlet kuntatt mas-Segretarju tas-Soċjetà Filarmonika Santa Marija taż-Żebbuġ, Għawdex, Marnol Sultana, fejn fost oħrajn qalilna kif intużaw dawn il-fondi u għal xiex kienu bżonjużi ferm. Investiment fiż-żgħażagħ "Il-fondi allokati ntużaw biex ġew introdotti lezzjonijiet tal-mużika speċifika għall-istudenti żgħażagħ, xiri ta' riżorsi tat-tagħlim bħall-kotba u siltiet mużikali b'tema taż-żgħożija, xiri ta' strumenti mużikali u twaqqif tal-Youth Band, organizzazzjoni ta' workshops għaż-żgħażagħ biex jiġu mgħarrfa aktar dwar it-tagħlim tal-mużika, organizzazzjoni ta' kunċert mużikali mill-istess żgħażagħ, kif ukoll ġiet żviluppata mobile application bl-iskop li niffaċilitaw il-komunikazzjoni mal-bandisti u ż-żgħażagħ tagħna," qal Sulta bi tbissima. Huwa temm jgħid li l-fondi mogħtija mill-iskema ntużaw għal diversi azzjonijiet biex il-Banda Santa Marija setgħet tagħti spazju lill-istudenti u żgħażagħ oħrajn jibdew jitgħallmu l-mużika mingħajr ebda ħlas, jitjiebu l-faċilitajiet eżistenti, kif ukoll biex il-każin ikun attrezzat bir-riżorsi meħtieġa għal livell għoli tat-tagħlim tagħhom, kemm għaż-żgħażagħ li jibdew jitgħallmu strument tal-banda kif ukoll għall-bandisti żgħażagħ li bħalissa huma diġà membri mal-istess banda. Din l-iskema għall-każini tal-banda hija biss waħda mill-iskemi li toffri Aġenzija Żgħażagħ li tiftaħ għall-pubbliku. L-iskema hija miftuħa u l-proposti jintlaqgħu sal-Ġimgħa 26 ta' Frar sa' nofsinhar. Għal aktar dettalji żur is-sit. www.agenzijazghazagh.gov.mt